b'\n_START_ARTICLE_\nOdobe\xc8\x99ti\n_START_SECTION_\nA\xc8\x99ezare \xc8\x99i relief\n_START_PARAGRAPH_\nOra\xc8\x99ul este situat pe malul st\xc3\xa2ng al r\xc3\xa2ului Milcov, la 10\xc2\xa0km nord-vest de Foc\xc8\x99ani, la limita de est a Subcarpa\xc8\x9bilor de Curbur\xc4\x83, \xc3\xaentre ei \xc8\x99i partea de est a C\xc3\xa2mpiei Rom\xc3\xa2ne (culoarul Siretului)._NEWLINE_La nord-vest se \xc3\xaenal\xc8\x9b\xc4\x83 M\xc4\x83gura Odobe\xc8\x99ti, care ajunge la \xc3\xaen\xc4\x83l\xc8\x9bimea de 996m, iar la sud trece cursul de mijloc al Milcovului. Altitudinea medie la care se afl\xc4\x83 ora\xc8\x99ul este de 150 m._NEWLINE_La nord, Odobe\xc8\x99tiul se \xc3\xaenvecineaz\xc4\x83 cu comuna Bolote\xc8\x99ti, important centru viticol, la est cu Foc\xc8\x99ani, la sud cu Bro\xc8\x99teni \xc8\x99i V\xc3\xa2rte\xc8\x99coiu, iar la vest cu comuna Jari\xc8\x99tea, av\xc3\xa2nd \xc8\x99i ea planta\xc8\x9bii \xc3\xaensemnate de vi\xc8\x9b\xc4\x83 de vie._NEWLINE_Prin ora\xc8\x99 trece \xc8\x99oseaua na\xc8\x9bional\xc4\x83 DN2M, care \xc3\xael leag\xc4\x83 spre sud-est de Foc\xc8\x99ani (unde se termin\xc4\x83 \xc3\xaen DN2D) \xc8\x99i spre vest de Bro\xc8\x99teni, Mera, Reghiu, Andreia\xc8\x99u de Jos \xc8\x99i Nereju. La Odobe\xc8\x99ti, acest drum se intersecteaz\xc4\x83 cu \xc8\x99oseaua jude\xc8\x9bean\xc4\x83 DJ205B, care duce spre nord la Jari\xc8\x99tea \xc8\x99i Bolote\xc8\x99ti (unde se intersecteaz\xc4\x83 cu DN2D), \xc8\x9aife\xc8\x99ti \xc8\x99i Panciu \xc8\x99i spre sud la Bro\xc8\x99teni, V\xc3\xa2rte\xc8\x99coiu, C\xc3\xa2rligele, Cote\xc8\x99ti \xc8\x99i Ureche\xc8\x99ti (unde se termin\xc4\x83 \xc3\xaen DN2). O linie de cale ferat\xc4\x83 leag\xc4\x83 ora\xc8\x99ul de Foc\xc8\x99ani.\n_START_SECTION_\nEtimologia numelui\n_START_PARAGRAPH_\nDup\xc4\x83 Gheorghe I. Lahovary numele localit\xc4\x83\xc8\x9bii vine de la cuv\xc3\xa2ntul "odob\xc4\x83" \xc3\xaensemn\xc3\xa2nd "vale".\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Odobe\xc8\x99ti se ridic\xc4\x83 la 9.364 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 8.000\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (93,18%), cu o minoritate de romi (1,14%). Pentru 5,51% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (94,09%). Pentru 5,49% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Odobe\xc8\x99ti - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nIstoric\n_START_PARAGRAPH_\n\xc3\x8en zona Odobe\xc8\x99tiului exist\xc4\x83 urmele unor a\xc8\x99ez\xc4\x83ri din epoca neolitic\xc4\x83, de asemenea m\xc4\x83rturii de a\xc8\x99ezare roman\xc4\x83. _NEWLINE_Pe la 1227 pe locul actualei urbi se presupune c\xc4\x83 a fost cetatea Milcovia - Civitas de Mylco, sediul Episcopiei catolice de Milcov, a cumanilor. Dup\xc4\x83 Neagu Djuvara ar fi fost vorba de o adevarat\xc4\x83 capital\xc4\x83 a Cumaniei catolice ce se constituise \xc3\xaen sudul Moldovei. Ea a fost \xc3\xaens\xc4\x83 cur\xc3\xa2nd distrus\xc4\x83 de Marea invazie mongol\xc4\x83, din 1241._NEWLINE_Mai t\xc3\xa2rziu au fost prezen\xc8\x9bi \xc3\xaen zon\xc4\x83 \xc8\x99i cavalerii teutoni care au ridicat aici o cetate, Kruceburg (Kreuzburg?) pe dealul \xc8\x98arba. Pe locul ei s-ar fi zidit ulterior cetatea Cr\xc4\x83ciuna, dar asupra locului precis al acesteia exist\xc4\x83 teorii contradictorii. Dup\xc4\x83 unii, actuala Cet\xc4\x83\xc8\x9buie de pe dealul \xc8\x98arba ar fi ruinele cet\xc4\x83\xc8\x9bii Cr\xc4\x83ciuna. _NEWLINE_Odobe\xc8\x99tiul a \xc3\xaenceput printr-o a\xc8\x99ezare de r\xc4\x83ze\xc8\x99i \xc3\xaen secolul al XIII-lea, care a \xc8\x9binut vreme de circa dou\xc4\x83 veacuri de Principatul Munteniei \xc8\x99i apare pomenit \xc3\xaen cronica lui Grigore Ureche care relateaz\xc4\x83 despre un canal construit de \xc8\x98tefan cel Mare \xc3\xaen jurul localit\xc4\x83\xc8\x9bii._NEWLINE_\xc3\x8en 1482 se \xc8\x99tie c\xc4\x83 \xc8\x99i cetatea Cr\xc4\x83ciuna a trecut \xc3\xaen st\xc4\x83p\xc3\xa2nirea lui \xc8\x98tefan, av\xc3\xa2nd un rol \xc3\xaen ap\xc4\x83rarea de turci. Grani\xc8\x9ba cu Muntenia fiind mutat\xc4\x83 mai la sud, a\xc8\x99ezarea a intrat definitiv \xc3\xaen componen\xc8\x9ba Principatului Moldovei. _NEWLINE_Prima atestare documentar\xc4\x83 a localit\xc4\x83\xc8\x9bii dateaz\xc4\x83 din 17 septembrie 1626, fiind vorba de un contract de v\xc3\xa2nzare de p\xc4\x83m\xc3\xa2nturi din vremea domnitorului Miron Barnovski, \xc3\xaen care este amintit \xe2\x80\x9esocrul popii lui Toader din Odobe\xc8\x99ti\xe2\x80\x9d._NEWLINE_Asem\xc4\x83n\xc4\x83tor cu alte locuri din Vrancea, \xc3\xaen Odobe\xc8\x99ti \xc8\x99i \xc3\xaen \xc3\xaemprejurimile sale s-au ctitorit \xc3\xaen secolele al XVII-lea - al XIX-lea un num\xc4\x83r mare de biserici \xc8\x99i m\xc4\x83n\xc4\x83stiri, M\xc4\x83gura Odobe\xc8\x99ti cu schiturile ei fiind asemuit\xc4\x83 oarecum de C.C.Giurescu cu Muntele Athos._NEWLINE_In 1670, Iordache Cantacuzino ridic\xc4\x83 prima biseric\xc4\x83 - Biserica Ovidenia. R\xc4\x83ze\xc8\x99ii zidesc pe M\xc4\x83gur\xc4\x83 m\xc4\x83n\xc4\x83stirile Buluc \xc8\x99i T\xc4\x83rni\xc8\x9ba. \xc3\x8en 1732, se inaugureaz\xc4\x83 Biserica Na\xc8\x99terii Maicii Domnului, iar prin 1777 negustorii cazaclii sfin\xc8\x9besc \xc8\x99i ei biserica lor a Apostolilor Petru \xc8\x99i Pavel. _NEWLINE_In secolul al XVII-lea - al XVIII-lea apar \xc3\xaen localitate negustori greci, armeni \xc8\x99i cazaci (cazaclii), iar la sf\xc3\xa2r\xc8\x99itul secolului al XVIII-lea sunt a\xc8\x99eza\xc8\x9bi aici \xc8\x99i numero\xc8\x99i evrei. Dup\xc4\x83 cum apreciaz\xc4\x83 _NEWLINE_Constantin C. Giurescu, care a scris o istorie a pogoriei Odobe\xc8\x99ti, \xc3\xaen primele decenii ale veacului al XIX-lea, \xc3\xaen vremea Eteriei \xc8\x99i a r\xc4\x83scoalei lui Tudor Vladimirescu (1821) localitatea va \xc3\xaencepe s\xc4\x83 aib\xc4\x83 caracterul unui t\xc3\xa2rg._NEWLINE_\xc3\x8en veacul al XVII-lea ia av\xc3\xa2nt \xc3\xaen regiune cultura vi\xc8\x9bei de vie, existent\xc4\x83 aici \xc3\xaenc\xc4\x83 din vremea domnitorului Petru Rare\xc8\x99 \xc8\x99i care va face faima ora\xc8\x99ului. Podgoria Odobe\xc8\x99ti apare in Descrierea Moldovei a lui Dimitrie Cantemir, fiind cotat\xc4\x83 de autor ca a treia ca importan\xc8\x9b\xc4\x83 dup\xc4\x83 cele de la Cotnari \xc8\x99i Hu\xc8\x99i._NEWLINE_Negustorii cazaclii de\xc8\x9bin mult timp o pozi\xc8\x9bie privilegiat\xc4\x83, ei fiind cei ce stabilesc pre\xc8\x9bul vinului. O parte din podgorii sunt posesia unor familii de boieri, altele sunt proprietatea m\xc4\x83n\xc4\x83stirilor \xc8\x99i ale episcopiilor din apropiere \xc8\x99i de mai departe, ca Mitropolia _NEWLINE_Ia\xc8\x99iului \xc8\x99i Episcopia Romanului. _NEWLINE_Se construiesc numeroase biserici ortodoxe, schituri \xc8\x99i m\xc4\x83n\xc4\x83stiri, multe din ele suferind \xc3\xaempreun\xc4\x83 cu \xc3\xaentreaga localitate pagube foarte mari in cursul r\xc4\x83zboaielor \xc8\x99i ocupa\xc8\x9biilor militare dese din veacul al XVIII-lea \xc8\x99i al XIX-lea: _NEWLINE_\xc3\xaen 1717 e ocupat\xc4\x83 temporar de austrieci, apoi \xc3\xaen 1758 e incendiat\xc4\x83 de t\xc4\x83tari, \xc3\xaen anii 1787-1788 este teatrul unor lupte \xc3\xaentre ru\xc8\x99i, austrieci \xc8\x99i turci (R\xc4\x83zboiul ruso-turc din 1787-1792). Intemperii suplimentare provocatoare de mari distrugeri sunt cutremurul de p\xc4\x83m\xc3\xa2nt din 1802 \xc8\x99i marele incendiu din 1803, la care se adaug\xc4\x83 sold\xc4\x83\xc8\x9beasc\xc4\x83 Eteriei elene \xc3\xaen 1821. \xc3\x8en 1854-1856 din nou sunt \xc3\xaencartirui\xc8\x9bi aici solda\xc8\x9bi austrieci \xc8\x99i ru\xc8\x99i. _NEWLINE_Localitatea e ref\xc4\x83cut\xc4\x83 \xc3\xaen repetate r\xc3\xa2nduri, \xc3\xaen 1834-1839 domnul Mihai Sturza reamenajeaz\xc4\x83 Beciul domnesc de vinuri existent \xc3\xaenc\xc4\x83 din vremea lui \xc8\x98tefan cel Mare. Dup\xc4\x83 Unirea Principatelor la 4 decembrie 1861, prin decret al prin\xc8\x9bului Alexandru Ioan Cuza, localitatea, \xc3\xaen care s-au contopit mai multe sate de sub poalele dealului \xc8\x98arba, prime\xc8\x99te statutul de ora\xc8\x99. \xc3\x8entre 1852-1868 s-a construit o \xc8\x99osea \xc3\xaentre Odobe\xc8\x99ti \xc8\x99i ora\xc8\x99ul vecin Foc\xc8\x99ani, care devenise \xc3\xaen urma Unirii centrul principal al regiunii. La 22 septembrie 1895 se pune \xc3\xaen func\xc8\x9biune \xc8\x99i calea ferat\xc4\x83 \xc3\xaentre cele dou\xc4\x83 ora\xc8\x99e. \xc3\x8en 1878, in \xc3\xaemprejur\xc4\x83rile R\xc4\x83zboiului de Independen\xc8\x9b\xc4\x83 din 1877-1878 se inaugureaz\xc4\x83 spitalul local. Ora\xc8\x99ul devine re\xc8\x99edin\xc8\x9b\xc4\x83 de subprefectur\xc4\x83 \xc8\x99i este dotat cu un oficiu de po\xc8\x99t\xc4\x83 \xc8\x99i telegraf, apoi cu o prim\xc4\x83 linie telefonic\xc4\x83 (1888, Odobe\xc8\x99ti-Vidra). \xc3\x8en 1885 se deschide prima \xc8\x99coal\xc4\x83 primar\xc4\x83 de b\xc4\x83ie\xc8\x9bi, \xc3\xaen 1886 \xc8\x99coala de fete \xc8\x99i cea de viticultur\xc4\x83 \xc8\x99i comer\xc8\x9b, care va c\xc4\x83p\xc4\x83ta cu adev\xc4\x83rat profil de viticultur\xc4\x83 din octombrie 1901, mai t\xc3\xa2rziu devenind liceu. _NEWLINE_\xc3\x8en anul 1883 locuitorii Odobe\xc8\x99tiului, a c\xc4\x83ror principal\xc4\x83 \xc3\xaendeletnicire era viticultura, au fost lovi\xc8\x9bi de o grav\xc4\x83 criz\xc4\x83 atunci c\xc3\xa2nd filoxera a distrus 95% din planta\xc8\x9biile de vi\xc8\x9b\xc4\x83 de vie. Prin eforturi deosebite, cu concursul primarului Manea B\xc4\x83iatu, au fost salvate \xc3\xaen cantit\xc4\x83\xc8\x9bi mici soiurile tradi\xc8\x9bionale locale Galbena de Odobe\xc8\x99ti, Pl\xc4\x83vaia \xc8\x99i Mustoasa, \xc3\xaentr-o pepinier\xc4\x83 amenajat\xc4\x83 \xc3\xaen satul V\xc4\x83rs\xc4\x83tura. \xc3\x8en rest, \xc3\xaen podgorie au fost plantate soiuri nobile de import, aduse mai ales din Algeria, care pe atunci era colonie francez\xc4\x83 si astfel arealul viticol a fost refacut p\xc3\xa2n\xc4\x83 \xc3\xaen anul 1910._NEWLINE_La via\xc8\x9ba Odobe\xc8\x99tiului particip\xc4\x83 al\xc4\x83turi de rom\xc3\xa2ni, \xc8\x99i minorit\xc4\x83\xc8\x9bi na\xc8\x9bionale\xc2\xa0\xe2\x80\x94 greci, maghiari, armeni, o important\xc4\x83 comunitate de evrei (900 locuitori) precum \xc8\x99i romii. (Cazacliii s-au repatriat, \xc3\xaentre timp, pe la mijlocul secolului al XIX-lea \xc3\xaen Imperiul Rus). La sf\xc3\xa2r\xc8\x99itul secolului al XIX-lea, Odobe\xc8\x99ti avea statut de comun\xc4\x83 urban\xc4\x83 \xc8\x99i era re\xc8\x99edin\xc8\x9ba pl\xc4\x83\xc8\x99ii G\xc3\xa2rlele din jude\xc8\x9bul Putna, fiind format\xc4\x83 din satele Odobe\xc8\x99ti, Groze\xc8\x99ti \xc8\x99i Vine\xc8\x99e\xc8\x99ti, cu 3594 de locuitori ce tr\xc4\x83iau \xc3\xaen 954 de case. \xc3\x8en ora\xc8\x99 existau \xc8\x99apte biserici \xc8\x99i dou\xc4\x83 \xc8\x99coli (una de b\xc4\x83ie\xc8\x9bi \xc8\x99i una de fete) av\xc3\xa2nd \xc3\xaen total 297 de elevi. La acea vreme, pe teritoriul actual al ora\xc8\x99ului mai era organizat\xc4\x83 \xc3\xaen aceea\xc8\x99i plas\xc4\x83 \xc8\x99i comuna P\xc4\x83\xc8\x9be\xc8\x99ti, format\xc4\x83 din satele Bote\xc8\x99ti, Flore\xc8\x99ti, Guge\xc8\x99ti, P\xc4\x83ntice\xc8\x99ti, P\xc4\x83\xc8\x9be\xc8\x99ti \xc8\x99i Slobozia-Vidra\xc8\x99cu, cu 1592 de locuitori, cinci biserici \xc8\x99i o \xc8\x99coal\xc4\x83 mixt\xc4\x83 cu 73 de elevi._NEWLINE_Primul R\xc4\x83zboi Mondial cu luptele grele pe care le prilejuie\xc8\x99te chiar \xc3\xaen zona Vrancei, apoi ocupa\xc8\x9bia austro-german\xc4\x83 aduc \xc8\x99i ele pagube serioase. M\xc4\x83gura Odobe\xc8\x99ti devine \xc3\xaen aceast\xc4\x83 perioad\xc4\x83 sediul comandamentului german, iar zona ajunge sa fie inspectat\xc4\x83 \xc3\xaen 1917 de c\xc4\x83tre \xc3\xaensu\xc8\x99i Kaiserul Wilhelm al II-lea, care \xc3\xaennopteaz\xc4\x83 \xc3\xaen Odobe\xc8\x99ti. Dup\xc4\x83 r\xc4\x83zboi, \xc3\xaen 1925, ora\xc8\x99ul este consemnat de anuarul Socec cu 5748 \xc8\x99i acela\xc8\x99i statut administrativ, dar f\xc4\x83r\xc4\x83 vreun sat component altul dec\xc3\xa2t localitatea principal\xc4\x83. Tot atunci, comuna P\xc4\x83\xc8\x9be\xc8\x99ti avea 1921 de locuitori \xc8\x99i aceea\xc8\x99i alc\xc4\x83tuire. \xc3\x8en 1931, ora\xc8\x99ul Odobe\xc8\x99ti avea drept comune suburbane P\xc4\x83\xc8\x9be\xc8\x99ti \xc8\x99i V\xc4\x83rs\xc4\x83tura; comuna P\xc4\x83\xc8\x9be\xc8\x99ti avea \xc3\xaen compunere doar satele P\xc4\x83\xc8\x9be\xc8\x99ti \xc8\x99i Bote\xc8\x99ti, \xc3\xaen vreme ce satele Flore\xc8\x99ti-Slobozia \xc8\x99i Guge\xc8\x99ti alc\xc4\x83tuiser\xc4\x83 comuna Flore\xc8\x99ti-Slobozia, suburbie a Foc\xc8\x99aniului._NEWLINE_\xc3\x8en anul 1935 ia fiin\xc8\x9b\xc4\x83 la Odobe\xc8\x99ti sta\xc8\x9bia de cercet\xc4\x83ri viticole._NEWLINE_Anii domina\xc8\x9biei comuniste, la al c\xc4\x83rui debut \xc3\xaencepe emigrarea \xc3\xaen mas\xc4\x83 a comunit\xc4\x83\xc8\x9bii evreie\xc8\x99ti spre Israel, pun cap\xc4\x83t economiei de pia\xc8\x9b\xc4\x83 \xc8\x99i schimb\xc4\x83 structura social\xc4\x83 a localit\xc4\x83\xc8\x9bii. Sistematizarea impus\xc4\x83 de autorit\xc4\x83\xc8\x9bile noului regim comunist include distrugerea multor cl\xc4\x83diri vechi, inclusiv a unor l\xc4\x83ca\xc8\x99uri de cult. \xc3\x8en 1950, Odobe\xc8\x99ti a c\xc4\x83p\xc4\x83tat statut de ora\xc8\x99 raional al raionului Foc\xc8\x99ani din regiunea Putna, apoi (dup\xc4\x83 1952) din regiunea B\xc3\xa2rlad \xc8\x99i (dup\xc4\x83 1956) din regiunea Gala\xc8\x9bi. Comuna \xc8\x99i satul P\xc4\x83\xc8\x9be\xc8\x99ti au fost rebotezate \xc3\xaen 1964 Unirea. \xc3\x8en 1968, ora\xc8\x99ul Odobe\xc8\x99ti a fost transferat la jude\xc8\x9bul Vrancea \xc8\x99i a primit \xc3\xaen administrare \xc8\x99i satul Unirea, cu care a fost comasat \xc8\x99i satul Bote\xc8\x99ti._NEWLINE_Dup\xc4\x83 revolu\xc8\x9bia din 1989, \xc3\xaen anii 2000, \xc3\xaencepe un nou av\xc3\xa2nt economic \xc8\x99i demografic. \xc3\x8en anul 2005, se \xc3\xaenfiin\xc8\x9beaz\xc4\x83 dou\xc4\x83 noi cartiere: Mihai Sturza \xc8\x99i Tineretului._NEWLINE_\xc3\x8en ora\xc8\x99 exist\xc4\x83 \xc3\xaen prezent dou\xc4\x83 licee: Liceul Teoretic "Duiliu Zamfirescu" \xc8\x99i Grupul \xc8\x98colar Agricol. Casa cultural\xc4\x83 a ora\xc8\x99ului a primit numele istoricului Constantin C. Giurescu.\n_START_SECTION_\nMonumente istorice\n_START_PARAGRAPH_\n\xc3\x8en ora\xc8\x99ul Odobe\xc8\x99ti se afl\xc4\x83 patru monumente istorice de arhitectur\xc4\x83 de interes na\xc8\x9bional: beciul domnesc din secolul al XVI-lea; biserica \xe2\x80\x9eSfin\xc8\x9bii Apostoli Petru \xc8\x99i Pavel\xe2\x80\x9d-Cazaclii dat\xc3\xa2nd din 1777; ansamblul bisericii \xe2\x80\x9eSf\xc3\xa2nta Cruce\xe2\x80\x9d dat\xc3\xa2nd din secolul al XVIII-lea \xc8\x99i cuprinz\xc3\xa2nd biserica propriu-zis\xc4\x83, turnul-clopotni\xc8\x9b\xc4\x83 \xc8\x99i zidul de incint\xc4\x83; \xc8\x99i biserica \xe2\x80\x9eNa\xc8\x99terea Maicii Domnului\xe2\x80\x9d (ridicat\xc4\x83 \xc3\xaen 1732) din strada Tudor Vladimirescu._NEWLINE_\xc3\x8en rest, alte cincisprezece monumente sunt incluse \xc3\xaen lista monumentelor istorice din jude\xc8\x9bul Vrancea ca monumente de interes local. Unul este situl arheologic din punctele \xe2\x80\x9eCet\xc4\x83\xc8\x9buia\xe2\x80\x9d \xc8\x99i \xe2\x80\x9eAntoniu\xe2\x80\x9d, aflate la nord-vest de ora\xc8\x99, pe malul Milcovului. El cuprinde vestigiile unei a\xc8\x99ez\xc4\x83ri fortificate \xc8\x99i ale unei necropole din Epoca Bronzului (cultura Monteoru), precum \xc8\x99i necropole din perioada Halstatt \xc8\x99i din Epoca Medieval\xc4\x83 (secolele al XIII-lea\xe2\x80\x93al XVI-lea). Monumentele de arhitectur\xc4\x83 sunt: gara (1893); \xc8\x99coala cu dou\xc4\x83 corpuri din strada C. Dobrogeanu-Gherea (sf\xc3\xa2r\xc8\x99itul secolului al XIX-lea); beciurile Bahamat (secolul al XIX-lea) din strada Fund\xc4\x83tura Cet\xc4\x83\xc8\x9buia; casa Gaicu  (\xc3\xaenceputul secolului al XX-lea) din incinta fostei ferme IAS; casa Apostu (1901); prim\xc4\x83ria (1900); casa dr. Georgescu (sf\xc3\xa2r\xc8\x99itul secolului al XIX-lea, ultimele trei pe strada Libert\xc4\x83\xc8\x9bii); casa Cure\xc8\x9beanu (sf\xc3\xa2r\xc8\x99itul secolului al XIX-lea) din strada Sm\xc3\xa2rdan; casa Pogorevici, casa construita in 1910 de catre avocatul Dumitru Zaharia si sotia sa nascuta Sturdza a fost vanduta  in anul 1919 surorii si cumnatului lor Magdalena si Florea Untu. Acestia din urma au  vandut-o in anii comunismului (1976), Familiei Pogorevici\xc2\xa0; \xc8\x99i casa Vianu (\xc3\xaenceputul secolului al XX-lea), ultimele dou\xc4\x83 \xc3\xaen strada \xc8\x98tefan cel Mare. Alte patru obiective sunt clasificate ca monumente memoriale sau funerare: monumentul eroilor din Primul R\xc4\x83zboi Mondial din localitatea component\xc4\x83 Unirea, ridicat \xc3\xaen 1934; un monument similar ridicat \xc3\xaen pia\xc8\x9ba central\xc4\x83 a ora\xc8\x99ului \xc3\xaen 1921; cimitirul evreiesc de la sf\xc3\xa2r\xc8\x99itul secolului al XIX-lea, aflat \xc3\xaen strada \xc8\x98tefan cel Mare; \xc8\x99i monumentul eroilor Regimenului 10 Putna c\xc4\x83zu\xc8\x9bi \xc3\xaen al Doilea R\xc4\x83zboi Balcanic din 1913, monument construit \xc3\xaen 1914.'